Мытны кодэкс Рэспублікі Беларусь (2007)

Мытны кодэкс Рэспублікі Беларусь (2007) — трэці па ліку сістэматызаваны заканадаўчы акт, які вызначаў прававыя, эканамічныя і арганізацыйныя асновы мытнай справы, накіраваныя на абарону эканамічнага суверэнітэту і эканамічнай бяспекі Рэспублікі Беларусь і развіццё яе знешнеэканамічных сувязей. Быў прыняты Нацыянальным сходам Рэспублікі Беларусь у 2006 годзе і ўведзены ў дзеянне 4 студзеня 2007 года. Складаўся з 9 раздзелаў, 36 глаў і 350 артыкулаў.

Дзейнічаў да 23 красавіка 2014 года, пасля прыняцця Закона № 129-З «Аб мытным рэгуляванні ў Рэспубліцы Беларусь» ад 10 студзеня 2014 годаЗакон Республики Беларусь О таможенном регулировании в Республике Беларусь 129-З от 10.01.2014 .

 Змест 
Апрача агульных палажэнняў змяшчаў і рэгламентаваў  арганізацыйныя пытанні кіравання мытнай справы. Вызначаў мытныя органы дзяржавы і іх кампетэнцыю. Замацоўваў асноўныя прынцыпы перамяшчэння тавараў і транспартных сродкаў праз мытную граніцу. Устанаўліваў мытныя рэжымы, мытныя плацяжы, мытнае афармленне тавараў, мытны і валютны кантроль. Мытны кодэкс вызначаў асоб, якім давалася права на мытныя льготы, а таксама рэгуляваў пытанні вядзення мытнай статыстыкі і таварнай наменклатуры знешнеэканамічнай дзейнасці. Шэраг норм кодэксу было прысвечана злачынствам і адміністрацыйным правапарушэнням у сферы мытнай справы, прававому статусу службовых асоб мытных органаў, іх правам і абавязкам.

Кодэкс, грунтуючыся на палажэннях міжнародна-прававых актаў, вызначыў механізм абароны правоў інтэлектуальнай уласнасці пры мытным афармленні тавараў.

У Кодэксе былі прапісаны найбольш прынцыповыя ідэі і палажэнні Міжнароднай канвенцыі ад 18 мая 1973 года пра спрошчэнне і гарманізацыю мытных працэдур (т.зв. Кіёцкая канвенцыя). Абапіраючыся на палажэнні Канвенцыі, Кодэкс істотна абнавіў прававую аснову мытнай дзейнасці, выказаў новую ідэалогію мытнага рэгулявання. У абсалютнай большасці артыкулаў змяшчаюцца нормы прамога дзеяння, якія дазваляюць і мытні, і ўдзельнікам знешнеэканамічнай дзейнасці на падставе гэтага заканадаўчага акта дакладна выконваць свае абавязкі і адстойваць свае правы.

 Крыніцы 

Беларусь
Катэгорыя:Кодэксы Беларусі
Катэгорыя:2007 год у Беларусі